DİN: 48 kiloqram narkotik vasitə qanunsuz dövriyyədən çıxarılıb
Faktlarla bağlı Cinayət Məcəlləsinin müvafiq maddələri ilə cinayət işi başlanılıb, istintaq aparılır
Daxili işlər orqanları 48 kiloqram narkotik vasitəni qanunsuz dövriyyədən çıxarıb. Bu barədə ə Daxili İşlər Nazirliyindən (DİN) məlumat verilib. Məlumatda deyilir ki, DİN-nin Baş Narkotiklərlə Mübarizə İdarəsinin (BNMİ) Cənub Bölgəsində Regional Şöbəsinin əməkdaşlarının Cəlilabad rayonunun Albalan kəndi ərazisində keçirdikləri əməliyyat-axtarış tədbirləri nəticəsində əvvəllər məhkum olunmuş rayon sakini Seyfəddin Cəfərov saxlanılıb. Saxlanılan şəxsin əlindəki yük çantasına baxış zamanı oradan 30 kiloqram narkotik vasitə olan tiryək aşkar olunaraq götürülüb. İlkin dindirmə zamanı, S.Cəfərov həmin narkotik vasitələri satmaq niyyəti ilə 13 saylı cəzaçəkmə müəssisəsində həbsdə olduğu müddət ərzində tanış olduğu "Zülfi" adlı İran vətəndaşından əldə etdiyini bildirib. Baş İdarə əməkdaşlarının Biləsuvar rayonu, Cürəli kəndi ərazisində həyata keçirdikləri növbəti əməliyyat-axtarış tədbiri nəticəsində isə əvvəllər məhkum olunmuş Lənkəran şəhər sakini Şahin Mirzəzadə saxlanılıb. Saxlanılan şəxsdən əlindəki bağlamaya baxış zamanı ümumi çəkisi 18 kiloqram olan narkotik vasitə olan tiryək aşkar olunaraq götürülüb. Araşdırmalarla müəyyən olunub ki, Ş.Mirzəzadə narkotik vasitələri İran İslam Respublikasının Ərdəbil şəhərində tanış olduğu "Dadaş" adlı şəxsdən əldə edib. İran vətəndaşı Ş.Mirzəzadəyə külli miqdarda narkotik vasitələri respublika ərazisinə keçirməyi və bunun müqabilində ona 2000 ABŞ dolları verəcəyini vəd edib. Saxlanılan şəxs təklifi qəbul edib, həmin narkotik vasitələri əldə edərək ölkəyə gətirən zaman polis əməkdaşları tərəfindən tutulub. Qeyd edilən faktlarla bağlı Cinayət Məcəlləsinin müvafiq maddələri ilə cinayət işi başlanılıb, istintaq aparılır.